
Meddig ér a takaró? A közéleti szereplők doktrínája és személyiségvédelmének határai a közügy fogalom interpretációjának fényében

Egy demokratikusan működő jogállam alapismérve a véleménynyilvánítás szabadsága, amely ugyanakkor gyakran ütközik más alapvető jogokkal, leginkább az emberi méltósághoz való joggal és az abból fakadó személyiségi jogokkal. A kutatás kiemelten a közéleti szereplők személyiségi jogainak, emberi méltóságának és a véleménynyilvánítás szabadságának kollíziójából fakadó kérdésekkel foglalkozik. A dolgozat részleteiben feltárja és elemzi a közéleti szereplők személyiségi jogi védelmével összefüggő jogszabályi és judikatúrabeli anomáliákat, ellentéteket és kritikákat.
A jogszabályi háttér kritikus vizsgálata során kiütköznek azok a problémák, amelyeknek korrigálása szükségszerű. A jogalkalmazás elemzése során egyértelművé vált a gyakorlat inkoherenciája a tekintetben, hogy mégis ki számít közéleti szereplőnek, arról milyen szempontok alapján lehet döntést hozni, hol húzódik személyiségvédelmük kapcsán az a határ, amelyet a véleménynyilvánítás szabadságának gyakorlása során is tiszteletben kell tartani.
A dolgozat állást foglal – az EJEB gyakorlatával összhangban – abban a kérdésben, hogy a közszereplő személyi jogainak, emberi méltóságának és a véleménynyilvánítás szabadságának kollíziója esetén a megnyilvánulás közügyet érintő jellege a döntő szempont az érintett személyiségi jogainak korlátozása során és nem a személyi státusz.
Szisztematikusan feltárul előttünk a dolgozat olvasása során, hogy többek között már az olyan alapvető kérdésekben sincs meg az összhang, mint az emberi méltóság sérthetetlen magjának értelmezése, a közügy fogalom interpretációja és szerepe a vizsgált kollíziók elbírálása során. Az inkoherencia nem csupán az alsóbb szintű bíróságok jogalkalmazásában mutatkozik meg, hanem maga az Alkotmánybíróság gyakorlata is tele van ellentmondásokkal.
A dolgozat eredményeiben feltérképezi tehát azokat a jogszabályi és jogalkalmazásbeli defektusokat, amelyeket elengedhetetlen feloldani a judikatúra kiszámíthatóságának és koherenciájának megteremtése végett. A dolgozat mondanivalójának relevanciája abban nyilvánul meg, hogy egy kiszámítható és koherens szabályozás, illetve gyakorlat megteremtése szükséges ahhoz, hogy demokratikus értékek mentén tudjuk garantálni egy közéleti vita során a véleménynyilvánítás és az egyének szabadságát, oly módon, hogy az érintett ’közszereplők’ méltósága ne sérüljön aránytalanul.
A dolgozat a közszereplőkről alkotott jogi szabályozások és felfogások újra-, átgondolását javasolja, ahhoz kíván támpontot nyújtani.



